關山月
作者：長孫佐輔
朝代：唐

paragraphs: 淒淒還切切，戍客多離別。
何處最傷心，關山見秋月。
關月竟如何，由來遠近過。
始經玄菟塞，終繞白狼河。
忽憶秦樓婦，流光應共有。
已得並蛾眉，還知攬纖手。
去歲照同行，比翼復連形。
今宵照獨立，顧影自煢煢。
餘暉漸西落，夜夜看如昨。
借問暎旌旗，何如鑒帷幕。
拂曉朔風悲，蓬驚鴈不飛。
幾時征戍罷，還向月中歸。